Kattekind loop ver om ouma te kryCleo die kat. Foto: boredpanda.com ŉ Hond is gewoonlik die mens se beste vriend, maar soms is daar katte wat dié gesegde weerlê. Nancy Cowan, van Sussex in die Verenigde Koninkryk, het tien jaar gelede ŉ rondloperkat aangeneem. Nadat Nancy en Cleo vir agt jaar gelukkig saam gewoon het, moes die twee se paaie ongelukkig skei toe Nancy na ŉ tehuis moes trek. Cleo die kat het by Nancy se buurvrou gaan bly en dit was die einde van die storie. Of so het hulle gedink. ŉ Paar weke later het ŉ vriendelike kat homself begin tuis maak by die tehuis waar Nancy woon. Die kat het voor die gebou geslaap en bedags deur die kamers van die tehuis gewandel. Een van die versorgers, Laura Costello, het die kat opgetel toe Nancy noem dat dié kat baie soos haar kat, Cleo, lyk. “Nancy het gesê haar kat het ŉ deel van sy stert verloor in ŉ ongeluk jare terug en toe ons kyk, was ŉ groot deel van die kat se stert weg. Dis toe ons besef dis inderdaad Nancy se kat wat haar opgespoor het. “Ons het nie ŉ idee hoe die kat vir Nancy gekry het nie en dis nie moontlik dat sy haar kon volg nie. Nancy se huis is redelik ver van die tehuis,” het Costello verduidelik. Cleo en Nancy woon nou saam in die tehuis en blykbaar is albei nou baie gelukkig. Lees die berig hier.